Du skriver ikke, hvad selskabets begrundelse er, for at din ejerskifteforsikring ikke dækker. Årsagen til, at der er fodkoldt i dit sommerhus, og hvor koldt der er, har afgørende betydning for, om skaden kan være dækket af en ejerskifteforsikring.   En ejerskifteforsikring kan dække forhold, der nedsætter bygningens værdi eller brugbarhed nævneværdigt i forhold til tilsvarende intakte bygninger af samme alder i almindelig god vedligeholdelsesstand. Vi kan ikke gå ind i en konkret vurdering af, om fodkulden i din situation nedsætter brugen/værdien. Forsikringen kan også dække udbedring af manglende eller væsentligt nedsat funktion af varmeinstallationer, hvis det er tilfældet.   Alle forsikringsselskaber skal have en klageansvarlig. Du har derfor altid mulighed for at klage til forsikringsselskabet. Det er gratis. Hvis selskabet fastholder deres afgørelse, kan du gå videre og for et lille gebyr klage til Ankenævnet for Forsikring . Her kan du også finde konkrete afgørelser og lignende sager.